Doping

Doping forekommer i forbindelse med sportskonkurrencer med det formål at forbedre sportsudøverens præstationer. Udtrykket anvendes både om præstationsfremmende stoffer og anvendelse af præstationsfremmende stoffer. Doping forekommer på to områder: den organiserede sportsverden og motions/fitness-området. I tilknytning hertil er der set en opblomstring af kriminelle aktiviteter med fremstilling og kanalisering af doping til misbrugerne.

Sportsudøvere har med stor sandsynlighed dopet sig lige så længe, som der har været konkurrencer i idræt, men i det 20. århundrede og især i den sidste tredjedel heraf er der kommet større og større fokus på fænomenet. Dette er sket i takt med, at idræt er blevet mere og mere kommerciel, og samtidig er der set en række tilfælde, hvor anvendelsen af doping er gået galt for sportsudøvere, i de værste tilfælde med døden som følge. Samtidig er der specielt via fitness-centre udviklet en kropskultur, der medfører brug af doping kaldet motionsdoping. Andre nye termer er introduceret i den offentlige debat, senest gendoping og mikrodoping.

Doping er ved årtusindskiftet især udbredt i sportsgrene, hvor der stilles store individuelle fysiske krav til især kraft og/eller udholdenhed, så som skisport (specielt langrend), cykelsport, atletik og vægtløftning, men det forekommer i princippet i alle sportsgrene, selv i golf. I hestesport har der været flere tilfælde af doping af hestene ved blandt andet de seneste to olympiske lege. Derfor er der på verdensplan og på tværs af sportsgrene vedtaget en række regler med henblik på at bekæmpe dopingen. World Anti-Doping Agency (WADA) er blevet oprettet med henblik på koordinering af indsatsen, og organisationen fungerer dels som autoritet i forhold til vedtagelsen af listen over forbudte stoffer, dels som kontrolorgan, der søger at foretage så mange kontroller af udøvere som muligt, såvel i trænings- som i konkurrencesituationer.

Flere læger er blevet sat i forbindelse med systematiske dopingprogrammer, Francesco Conconi som en af de mest prominente, idet han har virket som vejleder for blandt andre IOC.

Følgevirkninger af dopingmisbrug 

En undersøgelse viser, at effekten af doping kan vare i årtier. Det vil sige, at selvom sportsudøvere sidder ude med en dopingkarantæne uden at benytte præstationsfremmende midler i perioden, så kan de alligevel have en fysisk fordel, når dopingkarantænen er overstået i forhold til sportsudøvere, som slet ikke har benyttet doping på noget tidspunkt.

Doping i Danmark 
I Danmark har Danmarks Idræts-Forbund vedtaget et dopingregulativ, der tilslutter sig WADAs kodeks. Folketinget har suppleret med lovgivning herom og oprettet Anti Doping Danmark for at forebygge og pågribe dopingsmisbrugerne.

Anti Doping Danmark har oprettede den 8. august 2013 en 24-timers telefonisk hotline til at modtage tips om medicinsk snyd, lyssky forretninger og overtrædelser af dopingloven.

Dopinglisten 2013 

Dopinglisten er indeholdt i Det Internationale Kodeks for Anti-Doping som udgivet af Det Internationale Antidopingagentur (WADA). Dopinglisten er tiltrådt af Anti Doping Danmark og Danmarks Idræts-Forbund og er specificeret med en præparatliste

Stoffer og metoder forbudt til enhver tid (i- og udenfor konkurrence)

Forbudte stoffer 

 S0. Ikke godkendte stoffer
 S1. Anabole stoffer
 S2. Peptidhormoner, vækstfaktorer og lignende stoffer
 S3. Beta-2-agonister
 S4. Hormonelle og metaboliske modulatorer
 S5. Diuretika og andre sløringsstoffer

Forbudte metoder 

 M1. Manipulation af blod og blodkomponenter
 M2. Kemisk og fysisk manipulation
 M3. Gendoping

Stoffer og metoder forbudt i konkurrence 

 Alle kategorier nævnt ovenfor
 S6. Stimulerende stoffer
 S7. Narkotika
 S8. Cannabinoider
 S9. Glukokortikosteroider

III Stoffer forbudt i visse sportsgrene 

 P1. Alkohol
 P2. Beta-blokkere

Sportsudøvere der har erkendt dopingmisbrug 
Som det fremgår af følgende eksempler har særligt cykelsporten og de korte løbsdistance været berørt af omfattende dopingmisbrug:
 Lance Armstrong, cykelrytter
 Andre Agassi, tennisspiller 
 Kim Andersen, cykelrytter 
 Andrea Baldini, fægter 
 Barry Bonds, baseballspiller 
 Edgar Davids, fodboldspiller 
 Knud Enemark Jensen, cykelrytter 
 Laurent Fignon, cykelrytter 
 Justin Gatlin, sprinter 
 Bo Hamburger, cykelrytter 
 Brian Holm, cykelrytter 
 Ben Johnson, sprinter 
 Marion Jones, sprinter 
 Carl Lewis, sprinter m.m.
 Diego Maradona, fodboldspiller 
 John McEnroe, tennisspiller 
 Bjarne Møller, triatlet 
 Bjarne Riis, cykelrytter 
 Jesper Skibby, cykelrytter 
 Rolf Sørensen, cykelrytter
 Abel Xavier, fodboldspiller 
 Michael Rasmussen, cykelrytter 
 Frank Høj, cykelrytter

Se også 
 Biologisk pas
 EPO, Anabole steroider
 hæmatokritværdi
 kortison
 methylphenidat
 væksthormon

Noter

Eksterne henvisninger 

 Anti Doping Danmarks hjemmeside 
 WADAs hjemmeside 
 Lov om fremme af dopingfri idræt